Nainggolan

**Nainggolan** (Surat Batak: ) i ma sada marga Batak Toba na tubu sian Luat Nainggolan, Samosir. Marga Nainggolan i ma marga ni angka pinompar ni anak sipaiopat huhut sipaitonga ni Si Raja Lontung, i ma Toga Nainggolan. Marserak do pinompar ni Toga Nainggolan di angka luat na marragam di Tano Batak, songon di Luat Nainggolan, Pusuk Parlilitan, Pahae Silindung, Pangururan, Negeri Sihotang, Uluan Toba, Parbuluan Dairi, dohot di piga-piga luat na asing di humaliang ni Tano Batak.
## Tarombo Sian Siraja Batak
Ia Si Raja Batak, dua ma ianakhonna, i ma:

# **Guru Tatea Bulan** huhut na margoar Naimarata manang Nalontungon
# Raja Isumbaon

Ia Guru Tateabulan, tubu ma di ibana lima anak dohot lima boru, i ma:

# Raja Biakbiak
# **Tuan Sariburaja**
# Limbongmulana
# Sagalaraja
# Silauraja
# Siboru Biding Laut
# Siboru Pareme
# Pungga Haomasan
# Anting Haomasan
# Nan Tinjo

Tubu ma sada anak ni **Tuan Sariburaja** na pinompos ni ibotona **Si Boru Pareme** i ma na margoar si **Raja Lontung**. Hot dope Tuan Sariburaja marianakhon dua anak sian dongan saripena na asing, i ma na margoar si Raja Borbor dohot si Raja Galeman.

**Raja Lontung** mangalap inongna sandiri i ma Siboru Pareme jala tubu ma di ibana pitu anak dohot sada boru. Pitu anak i, i ma:

# Toga Sinaga
# Tuan Situmorang
# Toga Pandiangan
# **Toga Nainggolan**
# Toga Simatupang
# Toga Aritonang
# Toga Siregar

Ia boru sasada ni si Raja Lontung dohot Siboru Pareme i ma na margoar Siboru Panggabean Br. Lontung, marripe ma i dohot Toga Sihombing jala tubu ma opat anak di nasida, i ma: 

# Borsak Jungjungan (Silaban)
# Borsak Sirumonggur (Lumbantoruan)
# Borsak Mangatasi (Nababan)
# Borsak Bimbinan (Hutasoit)

Dungkon i, Siboru Panggabean Br. Lontung mangoli (*singkat rere* siala monding amang siadopanna, i ma si Toga Sihombing) muse tu angkang ni si Toga Sihombing, i ma Toga Simamora jala tubu ma tolu anak di nasida, i ma:

# Toga Purba
# Toga Manalu
# Debataraja

Marhite on ma na gabe mullop sada pandohan na mandok "*Lontung si Sia Marina (ualu anak (dohot ma Raja Lontung) jala sada boru), na pasiahon boruna Sihombing - Simamora"*

Toga Nainggolan, dua ma anakna i ma:

# **Sibatu**
# **Sihombar**

**Sibatu** na mangalap Boru Limbong, tubu ma dua anak di ibana i ma:

# **Sibatuara**
# **Parhusip**

Adong do songon dua hatorangan taringot tu ise do na gabe anak siangkangan ni Sibatu. Ia dua hatorangan sian pomparan ni Si Batu i, i ma:

Hatorangan 1: Sibatuara ima anak siangkangan (On ma na somal diboto jala dihatindangkon sude pomparan ni Toga Nainggolan, tarlumobi sian pinompar ni Sihombar songon anggi ni pinompar ni Sibatu).

Hatorangan 2: Sian *turiturian*

Molo mangihuthon *turiturian*, Parhusip jala Sibatuara hot do nasida mangoli tu dua boru na marangkang-maranggi, i ma boru ni Raja Sijorat Panjaitan jala marhite sian i ma gabe rap marhulahula tu marga Panjaitan ma nasida. Pinompar ni Parhusip i ma na margoar Lindi Niaek mangoli ma tu boru siangkangan i ma na margoar Pintaomas Br. Panjaitan, jala pinompar ni Sibatuara i ma na margoar Panguluraja mangoli ma tu boru sianggian i ma na margoar Sampulu Br. Panjaitan. Panguluraja Sibatuara mangelek tu Lindi Niaek Parhusip asa jadi pangolionna ma anggiboruna i. I ma sidalian sian pomparan ni Sibatuara na gabe dasor pargonti ni panggoaran tu marga Parhusip.

**Parhusip,** tubu ma dua anak di ibana, i ma:

# Tuan Marnaning
# Manahan Laut

Ia Manahan Laut dirajahon ma i gabe anak ni Silali sian marga Siregar, jala boru ni Silali na margoar Sitatap Birong ma na gabe boru ni Parhusip. Sitatap Birong muli tu marga Sihotang Sorganimusu, anak ni Raja Sigodang Ulu. Marhite sian on ma gabe dibahen ma sada padan di adaran ni marga Nainggolan dohot marga Siregar, ia na so jadi rap masiolian pinomparnasida, diorai do nasida mangoli/muli manang dipangoli. Ia padan on hot do diulahon angka pinompar ni Toga Nainggolan dohot Toga Siregar sahat tu tingki on.

**Sihombar** tolu ma anakna, i ma: 

1. Raja Nahor (marga Lumbannahor dohot Sirumahombar) 

2. Tungkup Raja (marga Lumbantungkup dohot Lumbanraja) 

3. Raja Padot (marga Lumbansiantar dohot Hutabalian) 

## Tarombo Sibatu, Anak Siangkangan ni Toga Nainggolan
Ia Toga Nainggolan, tubu ma dua anak di ibana, i ma:

# **Sibatu**
# **Sihombar**

Ia anak siangkangan ni Toga Nainggolan na margoar Sibatu, mangoli ma ibana tu Boru Limbong jala tubu ma dua anak di ibana, i ma:

# **Sibatuara**
# **Parhusip**

* **<u>Sibatuara</u>**

Ia **Sibatuara**, mangoli ma ibana tu Boru Malau, jala tubu ma sada anakna i ma na margoar **Ompu Lopian**. Ompu Lopian mangoli tu Boru Simbolon laos tubu ma ma sada anakna i ma na ginoaran **Ama ni Lopian**. Dung i Ama ni Lopian mangoli ma tu paribanna Boru Simbolon jala tubu ma sada anakna na margoar **Lopian** manang **Ompu Humorna**. Lopian (Ompu Humorna) mangoli tu Boru Lumbansiantar laos tubu ma sada ianakhonna na digoari **Pangulu Raja**. Pangulu Raja mangoli tu Sampulu Br. Panjaitan, Boru sian Raja Sijorat Paraliman Panjaitan, jala tubu ma dua ianakhonna, i ma **Tuanamora** dohot **Siampapaga**.

Ia Tua Namora mangoli tu Boru Tamba jala tubu ma dua ianakhonna, i ma **Gaja Mauli** dohot **Tuan Jonar (TIntin Harungguan)**. Ia Gaja Mauli mangolo tu Boru Panjaitan, tubu ma opat anak di ibana i ma: **Ompu Pinondang**, **Ompu Balian**, **Ompu Raja Minu**, dohot **Ompu Gumora**. Pinompar ni Gaja Mauli on ma na sahat tu Lumban Suhi-suhi Pangururan jala na mamomparhon marga Nainggolan Batuara disi. Ia Tuan Jonar (Tintin Harungguan), tubu ma dua anak di ibana i ma na margoar **Ompu Binur** dohot **Ompu Raja Ongat (Ompu Raja Uhum)**. Pinompar ni Tuan Jonar on ma na sahat tu Luat Simanindo jala na mamboan marga Nainggolan Batuara disi.

Ia Siampapaga mangoli tu Sitatap Birong Boru Lumbannahor, Boru Sian Ompu Niraungan Lumbannahor, jala tubu ma opat ianakhonna, i ma **Ompu Raja Mual**, **Ompu Luhutan**, **Ompu Ronggur**, dohot **Ompu Palia Raja**. Ia Ompu Raja Mual mangoli tu Boru Limbong, tubu ma tolu anak di ibana i ma: **Ompu Raja Holong**, **Ompu Paronggit**, dohot **Ompu Balisan**, Boru sian Ompu Raja Mual adong 2 ima, boruna muli tu Rumaijuk dohot Rumahole (Pahompu sian Toga Manalu). Ia Ompu Luhutan mangalap Boru Panjaitan Siponot, tolu ma ianakhonna i ma **Raja Maralo (Ompu Sohalompoan)**, **Ompu Panombal**, dohot **Raja Idaon**, ima Ompu Luhutan adong boruna 3 ima: (1) Boru Siangkangan marhamulian tu Datu Mangambe Mangambit Silaban Siponjot (anak ni Ompu Raja Dioma-oma), (2) Boru Sipaitonga marhamulian tu Ompu Manomba Raja Sitinjak sian Rinabolak, (3) Boru Sipaitolu mangoli tu Tiga Raja Pakpahan (anakni Ama ni Tiga Raja/Ompu Soengganon Pakpahan). Pinompar ni Raja Maralo on ma na marserak di luat Siborongborong dohot humaliangna jala sahat do pinomparna tu Luat Pahae. Ia Ompu Ronggur, dua ma anakna i ma **Ompu Togang** dohot **Ompu Adel** jala Ompu Palia Raja tubu ma dua anak di ibana i ma na margoar **Ompu Tuan Jujur** dohot **Ompu Soaloon**. Pinompar ni Ompu Tuan Jujur on ma na sahat tu Luat Humbang jala marpinompari di Luat Humbang dohot Humaliangna.

* **<u>Parhusip</u>**

Ia Parhusip, tubu ma sada anak di ibana na margoar Dohot Boru Parpadananna Sian marga Siregar Silali namagoar: Siboru Tatap Birong Marhamulian tu Ompu Tahan Datu marga Sihotang Sorganimusu. **Tuan Marnaning**, Tuan Marnaning manubuhon sada anak na margoar **Namora Jollung**, Namora Jollung manubuhon sada anak na margoar **Namora Sobiasan** dohot sada boruna Marhamuliam Tu Siahaan Lumbangorat (Ampanarangsang) , Namora Sobiasan manubuhon sada anak na margoar **Tuan Saribupasir** dohot tolu boruna : Siboru Balgo Marhamulian tu Datu Naboratan Silalahi Rumasondi Boru sipaidua muli tu Paribanna Marga Siahaan (Ompu Sohatunduhan) dohot Boruna Sipaitolu muli tu paribanna marga Siahaan (Ompu Sibaung), Tuan Saribupasir manubuhon sada anak na margoar **Pasir Lando**, jala Pasir Lando manubuhon sada anak na margoar **Lindi Niaek**. Ia Lindi Niaek mangoli ma ibana tu Pintaomas Br. Panjaitan, Boru sian Raja Sijorat Paraliman Panjaitan Siponot, jala tubu ma opat anak dohot sada boru di ibana, i ma: **Marsanti Ulubalang**, **Girsang Dori Angin**, **Pintu Jonggi Manaor**, dohot **Daon Sihol** Siboru Nai Limbong Monang Marhamulian tu Guru Solomoson Sirait.

Ia Marsanti Ulubalang, mangoli ma ibana tu paribanna Boru Panjaitan jala tubu ma opat anakna dohot sada boruna, i ma: a). **Ompu Tuan Nabolas** na mangoli tu Boru Lumbanraja jala marhuta di Hutaraja Nainggolan; b). **Ompu Ulubalang ni Bulan** na mangoli tu Boru Panjaitan jala laho do pinomparna tu Luat Pansurnatolu Pangaribuan; c). **Toga Panisir** na mangoli tu Boru Pardede jala na laho tu Huta Bange di Luat Balige; d). **Guru Tinandangan** na mangoli tu Boru Manurung jala laho tu Luat Jangga Lumbanjulu; Boru sian Marsanti Ulubalang namagoar Siboru Moi Nauli mangali tu Ompu Saurlan Sirait (anak ni Ompu Raja Sirait).

Ia Girsang Dori Angin, mangoli ma ibana tu Boru Malau jala tubu ma dua anakna, i ma **Porhas Baliga** dohot **Girsang Matabun**. Ia Porhas Baliga mangoli tu paribanna Boru Malau jala tubu ma dua anakna i ma **Ampanoga** dohot **Ompu Puhunan**. Ia Ompu Puhunan, so binoto be sahat tu sadari on baritana manang didia do pinomparna di tingki on. Ia Ampanoga mangoli tu Boru Sihite dohot Boru Simarmata laos tubu ma tiga anakna dohot boruna na margoar **Ampangulahan**, **Ompu Hutabau** na mangoli tu Sorang Nauli Boru Sinaga, dohot **Ompu Soramangula** na mangoli tu Amna Boru Gultom, boru sian Ampanoga namagoar: Siboru Nalumobi marhamulian tu Ompu Pondang Marga Pardede. Ia Ampangulahan mangoli tu Boru Pasaribu jala tubu ma sada anakna na margoar **Ompu Jaholbung**, jala Ompu Jaholbung mangoli tu Boru Hasibuan dohot Boru sian Ompu Manampua, tubu ma tolu anak di ibana na margoar **Ompu Tuan Nagabosi** mangoli tu Boru sian Ompu Batujongga, **Ompu Soimbangon** na mangoli tu Parmuniaan Boru Rumapea, dohot **Ompu Jaisori** na mangoli tu Boru Simarmata dohot Boru Hutabalian.

Ia Girsang Matabun anak siampudan ni Girsang Dori Angin, mangoli ma ibana tu Boru Manurung jala tubu ma opat anak di ibana, i ma: a). **Ompu Tarubar** na mangoli tu Boru Sitohang jala marhuta di Luat Urat; b). **Ompu Tandangraja** na mangoli tu Boru Sitinjak jala marhuta di Sipangko Harian Nainggolan; c). **Guru Mombangdiaji** na mangoli tu paribanna Boru Manurung jala marhuta di Hutapining; d). **Toga Uluan** na mangoli tu Boru Manurung jala laho marhuta tu Silamosik Lumbanjulu.

Ia Pintu Jonggi Manaor, so binoto be baritana sahat tu sadari on jala soadong na mamboto didia pinomparna sahat tu tingki on.

Ia Daon Sihol, mangoli ma ibana tu Boru Panjaitan jala tubu ma dua anakna, i ma **Tuan Markajim** dohot **Ompu Puniogo (Raja Parulas)**. Tuan Markajim mangoli tu Boru Panjaitan jala tubu ma sada anakna na margoar **Ompu Soungkiton**, jala Ompu Puniogo (Raja Parulas) tubu ma opat anakna i ma: a). **Ompu Sita**, b). **Ompu Sibele**, c). **Pujanggar**, dohot d). **Punsihol**.

Ia Marga **Siahaan Nainggolan**, i ma pinompar ni **Ompu Marolop** na dirajahon gabe pinompar ni Parhusip. Anggo sasintongna Ompu Marolop pinompar ni Tuan Pangorian (Siahaan Lumbangorat) do, jala tubu ni Boru Parhusip do ibana. Hape, ala ni ndang tarjangkon dongan tubuna marga Siahaan Lumbangorat di Balige ibana ala ndang ditanda nasida Ompu Marolop, i do na umbahen gabe diparajahon tulangna ma ibana gabe anakna jala mulai sian tingki i, gabe pinompar ni Parhusip ma ibana dohot pinomparna, i ma gabe anak ni Tuan Saribupasir jala gabe marhahaanggi ma ibana dohot Pasir Lando. Ia Marulak Uhum (Ompu Marolop) sada do anakna i ma **Ompu Sidomdom I**. Ompu Sidomdom I mangoli ma ibana tu Boru Samosir jala tubu ma dua anakna i ma **Ama ni Sidomdom** na mangoli tu Boru Samosir dohot **Ompu Marbuas** na mangoli tu Boru Sitinjak.

## Tarombo Sihombar, Anak Siampudan ni Toga Nainggolan
Ia Toga Nainggolan, tubu ma dua anak di ibana, i ma:

# **Sibatu**
# **Sihombar**

Ia anak siampudan ni Toga Nainggolan na margoar Sihombar, tubu ma tolu anak di ibana, i ma:

# **Raja Nahor**
# **Tungkup Raja**
# **Raja Padot**

* **<u>Raja Nahor (Lumbannahor)</u>**

Ia Raja Nahor, mangoli ma ibana tu Boru Pasaribu jala pinomparna i ma angka na mamboan marga **Lumbannahor** jala adong sian pomparanna na mamboan marga **Sirumahombar**.

* **<u>Tungkup Raja (Lumbantungkup & Lumbanraja)</u>**

Ia Tungkup Raja, tubu ma sada anak di ibana na margoar **Sindarniari**, Sindarniari tubu ma anakna sada na margoar **Sindarnihuta**, Sindarnihuta tubu ma anakna sada na margoar **Mogot Pinaungan**. Mogot Pinaungan mangoli tu Boru Sitindaon jala tubu ma dua anakna na margoar **Tanja Bau** dohot **Datu Parulas Parultop**. Ia Tanja Bau, mangoli tu Boru Marbun tubu ma tolu anakna jala pinompar ni Tanja Bau on na mamboan jala marmargahon marga **Lumbantungkup** mangoli tu Boru Marbun. Tolu anak ni si Tanja Bau i i ma: **Ompu Binggar**, **Tuan Sipongo**, dohot **Ompu Pugun**. Ia Ompu Binggar dua ma ianakhonna dohot sada boruna i ma **Ama ni Binggar** dohot **Ompu Dalokdak** Boru sian Ompu Binggar Marhamulian tu Marbulang Marga Simamora Debataraja. Ia Ama ni Binggar, sada do anakna dohot boruna i ma **Raja Ompu Paian** na tarbarita jala na marhasaktion Parsangkalia Simataniari Tali Tumali. mangoli tu Boru Sihombing do ibana jala marserak ma pinomparna di Siborotan, Tomok, Nagasaribu, sahat tu Sarulla Pahae, Boru Sian Ama ni Binggar muli tu Paribanna marga Simamora (Nahumdimana). Ia Tuan Sipongo tolu ma anakna i ma: **Ompu Soginjangon**, **Ompu Babanihuta**, dohot **Ompu Lomaknihuta** marhuta di Sipira Onanrunggu. Ia Ompu Pugun dua ma anakna i ma **Ama ni Pugun** mangoli tu Boru Manurung dohot **Guru Tumindi** mangoli tu Boru Manurung, Boru sian Ompu Pugun adong tolu ima namagoar: (a) Boru Siangkangan mangoli tu Raja Solotan Sirait, (b) Boru Sipaidua muli tu marga Haromunthe, (c) Boru Siampudan marhamulian tu marga Malau, do ibana jala marserak ma pinompar Guru Tumindi sian anakna Ompu Barita di Sirungkungon.

Ia Datu Parulas Parultop, datu na bolon jala na tarbarita do ibana jala sopar do pinomparna laos marragam do marga na binoan ni angka pinomparna. Alai ianggo marga parsadaan ni pinomparna i ma marga **Lumbanraja**. Onom do dongan ripe ni Datu Parulas Parultop jala sampulu opat do ianakhonna hombar tu na tarsurat di Tarombo Bolon keluarga Lumbanraja. On ma onom ripe dohot sampulu opat anak na i, i ma:

* Tubu ni Bintang Maria Br. Simbolon, Boru Tuan Nahoda Raja Simbolon jala Tubuma tolu dohot dua boruna, ima namagoar

# **Tuan Panalingan**/ **Sarmahata** (Marga **Pusuk**)
# **Mogot Hualu**/ **Darmahasi** (Marga **Buaton**)
# **Tuan Ampir**/ **Guru Panuju** (Marga **Mahulae**)
#Siboru Sumangge Muli tu Raja Tunggal Marga Hasugian
#Siboru Nahunik (dang marhamulian)

* Tubu ni Boru (?)

# **Anak Gajut**/ **Tuan Rangga** 

* Tubu ni Br. Sagala

# **Siboro** (*Ndang sude marga Siboro pinompar ni Nainggolan, holan sabagian do*)

* Tubu ni Siboru Parmudaan Br. Manurung, Boru sian Raja Sijambang Manurung sian jangga jala tubu ma tolu dohot sada boru, ima namagoar

# **Sitalutuk**
# **Toga Sahata**
# **Sabungan Raja**
#Siboru Marsanea Bulan Muli tu Datu Arimo marga Manurung Simanoroni

* Tubu ni Siboru Pura Nienet Haomasan Br. Manurung, Boru sian Raja Sijambang Manurung sian Jangga jala tubu ma opat dohot sada boruna, namagoar

# **Guru Tinandangan**
# **Guru Tinunjungan**
# **Toga Dipasir**
# **Tuan Dibaringin**
#Boruna marhamulian tu Ompu Marhati Ulubalang Tamba Lumbantongatonga

* Tubu ni (?) (*So binoto dope*)

# **Raja Tomuan**
# **Raja Bonandolok**

Ia angka na tinubuhon ni si Bintang Maria Br. Simbolon, di Pusuk Parlilitan do bona pasogitnasida jala mamboan tolu marga ma nasida i ma marga **Pusuk**, **Buaton**, dohot **Mahulae**. Anak siangkangan i ma Tuan Panalingan na mamboan marga **Pusuk** jala tubu ma sada namagoar Tuan Nagari sian Tuan Nagari tubu ma dua  anakna ima **Datu Ronggur** dohot **Datu Manogur**. anak sipaitonga i ma Mogot Hualu na mamboan marga **Buaton** jala tubu ma dua anakna i ma **Ompu Tahan** dohot **Guru Tohuk**, sian Ompu Tahan ma tubu pinompar ni marga Buaton nuaeng jala tubu ma anakna sada i ma na margoar **Guru Tahan**. Guru Tahan tubu ma dua anakna di ibana i ma **Raja Buaton** dohot **Ompu Darondong**. Raja Buaton sada ma anakna na margoar **Ompu Lintong** jala Ompu Lintong dua ma anakna i ma **Ompu Ramin** dohot **Ompu Debata**. Ia Ompu Darondong sada ma anakna na margoar **Ompu Kutuk** jala Ompu Kutuk dua ma anakna i ma **Ompu Marsadar** dohot **Ompu Marsaitlipan**. Ia anak sipaitolu i ma Tuan Ampir na mamboan marga **Mahulae** jala tubu ma tolu anakna i ma **Ompu Sorba**, **Raja Suasa**, dohot **Raja Tiningkian**. Ompu Sorba i ma ompu na hona toru gabe batu, jala batu i hot dope adong sahat tu sadari on, ia Raja Tiningkian, mangaranto do ibana tu luat Sipirok jala pomparanna marmargahon Nahulae. Marhite sian i, jadi holan Raja Suasa do na mamomparhon marga Mahulae jala pinompar ni Raja Suasa do sude marga Mahulae nuaeng. Ia Raja Suasa tubu ma sada anakna na margoar **Ompu Dolombire** jala Ompu Dolombire tubu ma dua anakna i ma **Ompu Joling** dohot **Ompu Jombeng**. Ia Ompu Joling tubu ma di ibana tolu anak i ma: **Ompu Marbinbin**, **Ompu Panabungan**, dohot **Ompu Juhur**. Ia ompu Jombeng dua ma anakna i ma: **Ompu Pintor** dohot **Ompu Somuntul**.

Ia Tuan Rangga diboan Datu Parulos Parultop do ibana tu Sibisa jala tinggal huhut marpinompari ma ibana disi. Ia Siboro marhuta jala marpinompar di Luat Sagala dohot Rianiate. Ia angka na tinubuhon ni Siboru Parmudaan Br. Manurung, hot do nasida maringanan di huta na pinungka ni Datu Parulas Parultop i ma di Harian Nainggolan jala nasida mamboan marga **Lumbanraja**. Ia anak siangkangan i ma Sitalutuk mangoli tu Boru Marbun Banjarnahor, Boruni Badia Marbun Banjarnahor, jala tubu ma dua anakna i ma **Ompu Sohutihon** dohot **Ompu Pangauan**, Ompu Sohutihon tubu ma pitu anak di ibana i ma: a). **Ompu Jonggi**, b). **Guru Mangantar**, c). **Ompu Sabungan**, d). **Ompu Parjalaja**, e). **Ompu Rangin**, f). **Ompu Tumbol**, dohot g). **Ompu** **Pinggan Matio**. Ia anak sipaitonga i ma Toga Sahata mangoli tu Siboru Marjulonggo Br. Hutapea Laguboti jala sada ma anakna i ma **Sibalanga Bosi** (**Ompu Somanimbil**). Ia Ompu Somanimbil mangoli tu Siboru Marjarojak Br. Tampubolon, Boru sian Raja Martahuluk Tampubolon Sibulele,  jala tubu ma opat anakna dohot sada boru, i ma: 1). **Ampa Maksa** na mangoli tu Sirumontang Br. Sihotang jala maringanan di Buntu Nauli Harian; 2). **Ama ni Parulas** na mangoli tu Nan Sonting Halilingan Br. Siringoringo jala hot maringanan di Harian; 3). **Ompu Ronggur** na mangoli tu Nai Panguhalan Br. Hutapea Laguboti dohot Nai Mangasa Tua Br. Siringoringo Sipangpang jala hot maringanan di Harian. Ia anak siampudan ni Ompu Ronggur na pinompos ni Nai Mangasa Tua na margoar **Ompu Sohaginjangon** (**Raja Mangosong**), laho do ibana tu Luat Pusuk jala marharajaon disi, marserak do pinomparna tu Parbuluan Dairi, Pusuk, Pandumaan Doloksanggul, dohot angka luat na asing na adong di Tano Humbang; dohot 4). **Raja Moba** na mangoli tu Nai Ampa Nebur Br. Sinurat jala laho tu Hariara Tolu Pangururan huhut marpinompar disi. Ia anak siampudan i ma Sabungan Raja, hot do pinomparna tinggal di Harian, Boru Sian Ompu Sibalanga Bosi (Ompu Somanimbil I) nama goar Naiborngin muli tu Ompu Gandaraja I Marga Sitanggang Upar.

Ia angka na tinubuhon ni Siboru Pura Nienet Haomasan Br. Manurung marserak do pinomparna jala sude mamboan marga **Lumbanraja**. Ia Guru Tinandangan laho do pinomparna tu Luat Pahae jala torop do pinomparna disi. Ia Guru Tinunjungan laho di ibana tu luat Negeri Sihotang laos marpinompar disi. Ia Toga Dipasir hot do ibana maringanan di Luat Nainggolan i ma di tano parbagian ni Datu Parulas Parultop nanilehon ni Mogot Pinaungan. Jala Tuan Dibaringin laho jala marhuta ibana tu Luat Pusuk. Ia angka na tinubuhon ni ripe paonomhon ni Datu Parulas Parultop, so binoto be baritana sahat tu sadari on, jala soadong na mamboto didia pinomparna di tingki on.

* **<u>Raja Padot (Lumbansiantar & Hutabalian)</u>**

Ia Raja Padot, i ma na mamomparhon marga **Lumbansiantar** dohot adong ma sian pinomparna na mamboan marga **Hutabalian**. Molo taringot tu tarombo ni pomparan ni Raja Padot, ndang adong dope tarombo na hot alana pomparanna masiboan tarombona be. Ala i, ni on ma tarombo na somal jala gumodang diboan angka pinomparna jala nunga dipatota pomparan ni Hutabalian songon tarombo parsatongkinan (sementara) andorang so tarpungu sude tarombo ni angka pinompar ni Raja Padot alana godang do angka pinompar ni Raja Padot na so tardapot dope. On ma tarombona:

Raja Padot sada ma anakna i ma na margoar **Ompu Sotembalon**, Ompu Sotembalon sada ma anakna i ma na ginoaran **Ama ni Sotembalon**. Ia Ama ni Sotembalon dua ma anakna i ma **Datu Rajin** na hot umpompar marga **Lumbansiantar** dohot **Raja Mardungdung** na mamboan marga **Hutabalian**. Ia Datu Rajin i ma ompu ni angka marga Lumbansiantar nuaeng jala adong ma dua halak sian pinomparna na hot dope adong pinomparna sahat tu sadari on, i ma **Ompu Ulang Adian** dohot **Ompu Mingor** mangoli tu Boru Manurung.

Ia Raja Mardungdung, i ma ompu ni angka marga Hutabalian jala tubu ma dua anak di ibana, i ma **Ompu Hutabalian** dohot **Ompu Siunong**, Sian Ompu Hutabalian ma tubu pinompar ni Hutabalian. Ia Ompu Hutabalian sada ma anakna i ma na margoar **Raja Panangkal** jala Raja Panangkal tolu anak ma di ibana, i ma **Ompu Saur Raja**, **Raja Parhoris**, dohot **Ompu Porhis Laga.** Sian Ompu Saur Raja ma tubu pinompar ni Hutabalian nuaeng. Ia Ompu Saur Raja, sada ma anakna i ma na margoar **Ompu Sidomdom** jala Ompu Sidomdom sada ma anakna i ma na margoar **Ompu Raja Ijolma**. Ia Ompu Raja Ijolma mangoli tu Boru Batuara, tubu ma tolu anakna, jala angka dakdanakna i ma na hot dope adong pinomparna sahat tu sadari on. Ia angka anakna i, i ma: 1). **Ompu Guru Solindungon** mangoli tu Boru Naipospos na manubuhon **Raja Ulang Bahara** mangoli tu Paribanna, Boru Naipospos, jala Raja Ulang Bahara mamomparhon opat anak i ma: **Ompu Tinumpahan**, **Ompu Babiat**, **Ompu Parsuratan**, dohot **Raja Paniangan**; 2). **Ompu Balian** manubuhon **Raja Mangau (Guru Laut)** dohot **Ompu Bonaniaek**; dohot 3). **Ompu Marmeam** marhuta di Sipira Onanrunggu na manubuhon **Ama ni Marmeam** dohot **Ompu Sosuharon**.

## Turunan Marga

* Batuara
* Siampapaga
* Parhusip
* Siahaan Nainggolan
* Lumbannahor
* Lumbantungkup
* Pusuk
* Buaton
* Mahulae
* Lumbanraja
* Lumbansiantar
* Hutabalian

## Pangituai
Adong piga-piga pangituai di halak batak na nampuna marga Nainggolan, ima:

* Azas Tigor Nainggolan
* Boyke Nainggolan
* Cassanova Alfonso Nainggolan
* Derby Romero Nainggolan
* Elfin Elyas Nainggolan
* Framly Nainggolan
* Jafar Nainggolan
* Marlon Renaldy Nainggolan
* Pantas Nainggolan
* Parman Nainggolan
* Radja Nainggolan
* Restika Pardamean Nainggolan
* Rony Parulian Nainggolan
* Rustam Effendy Nainggolan
* Suwondo Nainggolan
* Syahganda Nainggolan
* Yohanna Nainggolan

## Pustaha